kaerle etc. doen te wetene allen tegenwoirdighe ende
toecommende dat wy ontfangen hebben die oetmoedige
supplicatie van joes halfrose de jonghe inhoudende hoe dat hy
omtrent half meerte xvc xxxv sat en dranck inden hert
int wermoesbroeck alhier te bruessele aldair doen inne
quam wylen doen levende hennen claes den wecke hy suppliant
noyt gesien en hadde ende heeft dese wylen hennen
dairoick gedroncken met twee vrouwen by hem zittende
dairaff die een zeyde totten suppliant dat zy zyn vader
wel kinde ende vraeghde hem oft hy hendrick haveloes
zoene nyet en was waer op de suppliant antwoirde jae ic
doen die voirs. overleden vraechde totten selven suppliant
wat hy in zyn gelach te spreken hadde dwelck hy
suppliant hoirende zeyde tot hen ic en spreke u nyet
toe ic spreke de vrouwe toe doen die overleden noch
nyet cesserende van woerden te maken ende questie
te zoucken nam eenen pot ende woude naer tsuppliant
hoeft worpen dat ziende de voirs. suppliant om te
beletten dat hy nyet gegraest en zoude worden namp
een tange ende woude hem toe mair zy werden beyde
gehouden zoe datter gheen arch af en geschiede doen
stiet den wert den voirn. overleden uuyten huyse ende
namp hem zyn mutse om zyn gelach waer naer die
suppliant dair noch een halfure bleef drincken ende dit
gedaen zynde zoe ghinck hy spuuliant buyten huyse mits
welcken die overleden hem volghde dwelck die suppliant
gewaer wordende om twist te schouwen ghinck tot
willem spierinck in huys dair die overleden den suppliant
uuyten huyse riep seggende compt uuyt ghy verrader
ghy dief welcke injurieuse woerden die suppliant
hoirende ende hem dair inne zeer vergrammende heeft
uuyt hitte van bloede eenen stock genomen ende es
dairmede uuytgecommen mits welcken soe gaf die
overleden hem suppliant eenen slach op syn hoeft dat hy
suppliant ter eerden viel waer naer hy suppliant opgestaen
es ende heeft hem eenen slach gegeven metten voirs.
stocke zoe dat die zelve hennen claes tsanderdaaechs
snachs dair af gevaeren es van levende lyve ter doot ende
hoewel dit feyt gecommen is ten grooten verdriete ende
onghenoechte vanden suppliant mits dat die overleden
tzelve op hem zeer versochte ende hem injurierde ende
soe dat hy suppliant zyn lyff moeste verweren dies nyet
min vreesende rigeur van justicie en soude nyet
vryelyck dorren hanteren in uwen onsen landen ende heerlicheden
hoewel hy tot twee oft drie reysen toe heeft doen
vergaderen die inge geinteresseerde partie om uuyt
leetscap vanden toecompste van tvoirs. feyt met hemluyden
minnelyck te accorderen van huerluyden interest civil
soe dat hy gescapen es altyt dair uuyt te moeten blyven
tzynder eeuwiger bederssenisse ten zy dat hem hierop onse
gracie ende genade verleent worde alzoe hy seegt
ons dairomme oetmoedelyck biddende soe eest dat wy
de zake voirs. overgemerct ende hierop gehadt tadvys
van onsen welbeminden die burgemeesters scepenen ende
raidt onser stede van bruessele den voirn. joes halfrose
in dit stuck geracie ende genade prefereren voere rigeur
van justiecie hebben inde gevalle als boven vergeven
quytgeschonden ende geremitteert vergeven schelden
quyte ende remitteren uuyt onse zunderlinge gracie mits desen
tfeyt ende manslach boven geroert mistgaders alle peyne
ende boete corporelle ende criminelle dairinne hy ter cause
van dien mit diesser aencleest tegens ons ende justicie
misdaen ende misbruyct mach hebben ende hebben hem als
hier aff wedergestelt ende gerestitueert stellen weder ende
restitueren tsynder goeder fame ende name in onsen lande
van brabant ende allen anderen onsen landen ende heerlicheden
mitsgaders tzynen onverbuerde goeden in dien hyer eenige
heeft alzoe hywas voere de toecompste vanden manslach
voirs. imponerende hierop een eewich zwygen ende silencie
onsen procureur general ende allen anderen onsen rechteren
justicieren ende officieren wye zy zyn satisfactie
ende beteringe eerst ende alvoeren gedaen der geinteresseerde
partyen indyen die noch nyet gedaen en is ende
eenige daertoe staet civilyck alleenlyck behoudelyck
dat de voirn. suppliant gehouden wordt tzelve feyt iegens ons
te beteren oyck civilyck naer de gelegentheyt vander
misdaet ende faculteit van zynen goeden ende oyck te
refonderen ende betalen de redelycke costen van justicien
indien hieromme eenige gedaen zyn al ter taxacie
ende arbiterscepe van onsen lieven ende getrouwen die
cancellier ende luyden van onsen raede in brabant die wy
dairtoe committeren den welcken wy bevelen dat voer hen
geroepen die ghene dier behoiren geroepen te zyne
zy procederen wel ende dueghdelyck ter verificatie
ende interinemente van desen naer huere vorme ende
inhouden ende tot taxacie ende arbiterscepe vander
amende civile ende costen van justicien voers. ende
# sy hieraf verantwordt
byden ontfaner vanden
exploiten
dat gedaen ende voirs. amende civile getaxeert
ende betaelt zynde in handen van onsen ontfanger diet
behoiren die welcke gehouden wert daeraf ontfanck te
maken rekeninge bewys ende reliqua te doene
tonsen proffite metten anderen penningen van zynen ontfange
zy ende allen anderen onsen rechteren justicieren ende
officieren tegenwoirdich ende toecommmende hueren stedehouderen
ende een yegelyck van hun bezundere zoe hem toebehoirenn
sal doen laeten ende gedoegen den voirn. suppliant van dese
onse gracie remissie quytschelinge ende pardoene ende
van allen den inhoude van desen inder vuegen ende manieren
voeren verhaelt rustelyck vredelyck volcommelyck ende
eeuwelyck genieten ende gebruycken sonder hem te
doene noch te laeten geschien nu noch in toecommende
tyden aen lyff noch aen goet eenich hinder letsel oft
moyenisse ter contrarien maer by alzoe zyn lyf oft
eenige van zynen ongeconfisqueerde goeden daeromme
gevangen becommert oft gearresteert waeren dat zy die
stellen terstont ende zonder vertreck tot geheelder
delivrancie want ons alzoe gelieft ende ten
eynde dat dit goet vast ende gestadich blyve
teewigen daghen soe hebben wy onsen zegel hieraen doen
hangen behoudelyck in anderen zaken ons recht ende
eenyegelyck tzyne in allen ende dat de voirn. suppliant
binnen een jaer naestcomende desen onsen brief presenteren
zal ende dinterinement versuecken opte peyne
deffecte van dien te verliesen ghegeven in
onse stadt van bruessele inde maent van
october int jaer onsenheeren duysent
vyffhondert ende zessendertich van onsen
keyserycke txviie ende van onsen anderen rycken
van spaengnen ende castillen anderen $ txxie
opde plycke stont ghescreven byden keyser in
zynen raede ende gheteekent l du blioul
visa recepta
ghecollacionneert tegens
doriginale brieven by my
decock